Trei parlamentari ALDE din grupul celor care îl contestă pe Călin Popescu Tăriceanu au depus un proiect de lege prin care vor să interzică senatorilor şi deputaţilor trimişi în judecată sau condamnaţi să mai ocupe funcţii de conducere în Parlament, ceea ce, aplicat acum, l-ar afecta şi pe Călin Popescu Tăriceanu, trimis în judecată.

Potrivit proiectului semnat de senatorul Vasile Nistor şi de deputaţii Aurelian Ionescu şi Cătălin Drăguşanu, senatorii şi deputaţii trimişi în judecată sau condamnaţi pentru fapte săvârşite cu vinovăţie sau aflaţi în conflict de interese conform unui raport de evaluare al ANI rămas definitiv nu au dreptul să fie membri şi să fie aleşi în Biroul Permanent al Camerei din care fac parte, în conducerea unei comisii parlamentare permanente, în conducerea unui grup parlamentar, în conducerea unei comisii speciale ori a unei comisii de anchetă sau în conducerea comisiilor comune ale celor două Camere, potrivit News.ro.

Parlamentarii spun că acest proiect este necesar, având în vedere actuala părere a cetăţenilor despre parlamentari.

„Se va da populaţiei un semnal că există dorinţa de a promova doar oameni fără probleme cu justiţia, care se pot focaliza cu adevărat pe buna funcţionare a structurilor parlamentare şi pe nevoile şi solicitările electoratului şi nu va face din funcţia de conducere într-o structură parlamentară un instrument în lupta personală cu alte instituţii ale statului", se arată în expunerea de motive.

Proiectul a fost depus de parlamentari ALDE care îl contestă pe şeful partidului, Călin Popescu Tăriceanu, şi cer reformarea lui, în primul rând prin eliminarea persoanelor cu probleme în Justiţie.